بەڵام لەگەڵ بوونی ئەم هەستە ناسیۆنالیستییە و بوونی دامەزراوەکانی حکوومەتی هەرێمی کوردستان کۆمەڵێک ئاستەنگی ناوخۆیی و دەرەکی لە هەمبەر ئەم گەشەسەندنەدا هه‌ن. بۆ نموونە، یەکێک لە خەسڵەتەکانی گەشەسەندنی سیاسی و ئابووری، بوونی دامەزراوە سیاسییەکانی وەک پەرلەمان، حزبه‌ سیاسییەکان و پرۆسەی هەڵبژاردنە، کە گشت ئەمانە لە هەرێمی کوردستاندا دەبینرێن. بەڵام پرسیارەکە لێرەدایە کە ئایا ئەم دامەزراوانە وەک پێویست کاران؟ بۆیە لێردا دەتوانین بەپێچەوانەی بۆچوونەکەی ساموێل هانتینگتۆن قسە بکەین کە لە پێشەکیی كتێبی "سیستەمی سیاسی لە کۆمەڵگه گۆڕدراوەکاندا" باس لەوە دەکات کە گرنگ، بوونی دامەزراوەکانە نەک ئەوەی کە دامەزراوەکە دیموکراسی بێت یاخود نادیموکراسی بێت. بەڵام لە ڕاستیدا ئەگەر سەیری دامەزراوەکانی هەرێمی کوردستان و زۆربەی وڵاتە دواکەتووەکان بکەین، دەبێ بڵێین کە لە پاڵ بوونی دامەزراوەکان وەک ستراکتۆرێک، پێویستە گرنگی بە کارکرد و پەیام (massage)ی خودی ئەم دامەزراوانەیش بدەین کە تاچەند ڕێگر یاخود ڕێگەخۆشکەر بوونە بۆ گەشەسەندن. بۆ نموونە، حکوومەت، پەرلەمان و حزبە سیاسییەکانی هەرێمی کوردستان نەیانتوانی ڕێگر بن لە هەڵگیرسانی جه‌نگی ناوخۆ لە نێوان ساڵانی (١٩٩٤-١٩٩٨). کەچی هۆکاری سەرەکیی دامەزراندنی ئەم دامەزراوانە، هەستی نەتەوایەتی و هێنانەدیی ئاستێک لە ژیانێکی ستاندارد بوو بۆ گەلی کوردستان.